वे अपना निजी त्याग, राष्ट्रीयता के प्रति सर्वस्व बलिदान कर देने की भावना एवं कठिन जीवनचर्या को वर्चस्व बनाकर किसी पर नहीं थोपते अपितु व्यक्ति की स्वयं की कमजोरियों को उसे महसूस करवाकर उससे उसको बाहर निकालने का मानवीय स्पर्श करते थे। आपने साल का वृक्ष देखा होगा- काफी ऊंचा् शील का वृक्ष भी देखें- जितना ऊंचा है उससे ज्यादा गहरा है। सरदार पटेल के व्यक्तित्व एवं कृतित्व में ऐसी ही ऊंचाई और गहराई थी। जरूरत है इस गहराई को मापने की। उन्हें भारतीय राजनीति का आदर्श बनाकर प्रस्तुत करने की। एक महान राष्ट्रनायक के इन योगदानों का अंकन करने में यद्यपि यह स्मारक बहुत छोटा है, पर इसने राष्ट्रीय जीवन में सच्चे राष्ट्रनायक का सम्मान कर लोकतंत्र में लोगों की आस्था, आदर्श और आदर की भावना को एक साथ ऊंचाई और गहराई दे दी है।